钦定古今图书集成/明伦汇编/官常典/第524卷 > 张荣
## 钦定古今图书集成/明伦汇编/官常典/第524卷 > 张荣

按《元史》本传，“荣字世辉，济南历城人。状貌奇伟，尝从
军，为流矢贯眦，拔之不出，令人以足扺其额而拔之，
神色自若。金季，山东群盗蜂起，荣率乡民据济南黉
堂岭，众稍盛，遂略章丘、邹平、济阳、长山、辛市、蒲台、新
城及淄州之地而有之。兵至则清野入山。岁丙戌，东
平、顺天皆内属，荣遂举其兵，与地纳款于按亦台那”
衍。引见，太祖，问以孤军数载，独抗王师之故，对曰：“山
东地广人稠，悉为帝有，臣若但有倚恃，亦不款服。”太
祖壮之，拊其背曰：“真赛因八都儿也。”授金紫光禄大
夫、山东行尚书省，兼兵马都元帅，知济南府事。时贸
易用银，民争发墓劫取，荣下令禁绝。庚寅，朝廷集诸
侯议取汴，荣请先六军，以清跸道。帝嘉之，赐衣三袭，
诏位诸侯上。辛卯，军至河上，荣率死士宵济，守者溃。
诘旦，敌兵整阵至，荣驰之，望风披靡，夺战船五十艘，
麾抵北岸济师。众军继进，乘胜破张、盘二山寨，俘获
万馀。大将阿术鲁恐生变，欲尽杀之，荣力争而止。癸
巳，汴梁下，从阿术鲁为先锋，攻睢阳，议欲杀浮卤，烹
其油以灌城，又力止之，既而城下，荣单骑入城，抚其
民。甲午，攻沛。沛拒守稍严，其将唆蛾夜来𢭏营，荣觉
之，唆蛾返走，率将士追杀之。乘胜急攻，城破，就攻徐
州，守将国用安引兵突出，荣逆击之，亦破其城，用安
赴水死。乙未，拔邳州。丙申，从诸王阔端破宋枣阳、仇
城等三县。时河南民北徙至济南，荣下令民间分屋
与地居之，俾得树畜，且课其殿最，旷野辟为乐土。是
岁，中书考绩为天下第一。李璮据益都，私馈以马蹄
金。荣曰：“身既许国，何可擅交邻境。”却之。年六十一，乞
致仕。后十九年，世祖即位，封济南公，致仕。卒，年八十
三。子七人。长邦杰，袭爵。